钦定古今图书集成/方舆汇编/职方典/第1237卷 > 《邵州复旧学记》张栻
## 钦定古今图书集成/方舆汇编/职方典/第1237卷 > 《邵州复旧学记》张栻

庆历中，天子诏天下郡邑皆得立学。邵州去王畿数
千里，于是时亦得为学，以应诏旨。而学在牙城之中，
左狱右庾，卑陋弗称。治平四年，驾部员外郎、通判永州周侯惇颐来摄邵事。始至，伏谒先圣祠下，起而悚
然，乃度高明之地，迁于城之东南。及其成，帅士子行
释菜礼以落之。今祠刻俱存。惟侯倡明绝学于千载
“之下，学者宗之。所谓濂溪先生者，在当时之所建立，
后之人所宜谨守，以时修治，而贻之于无穷可也。顾
今仅百有馀年，而其间兴坏之不常，甚至于徇寻常
利便之说，徙就他所，甚失推崇先生长者、流风遗泽
之本意，而于学校之教，所害亦己大矣。”乾道元年，知
州事胡侯华公叹息其故，与州学教授陈伯震议所
以复之者。转运判官提举事黄公沃闻之，颇捐缗钱
以相其事，于是即治平故基而加辟焉。祠祭有庙，讲
肄有堂，栖息有斋，楼阁翚飞相望，下至库庾庖湢无
不备具，而民不知其费，不与其劳。遣使来请记栻，以
为《春秋》之义善复古者，是诚可书也。然尝考先王所
以建学造士之本意，盖将使士者讲夫仁义礼智之
彝，以明夫君臣、父子、夫妇、兄弟、朋友之伦，以之修身、
齐家、治国、平天下，其事盖甚大矣。而为之则有其序，
教之则有其方，故必先使之从事于小学，习乎六艺
之节，讲乎为弟为子之职，而躬乎洒扫应对进退之
事，周旋乎俎豆羽籥之间，优游于弦歌诵读之际，有
以固其肌肤之会、筋骸之束，齐其耳目、一其心志，所
谓“《大学》之道，格物致知”者，由是可以进焉。至于物格
知至，而仁义礼智之彝得于其性，君臣、父子、夫妇、兄
弟、朋友之伦皆以不乱，而修身、齐家、治国、平天下无
不宜者。此先王之所以教而三代之所以治，后世不
可跂及者也。后世之学校，朝夕所讲，不过缀缉文辞，
以为规取利禄之计，亦与古之道大戾矣。上之人所
以教养成就者，夫岂端为是哉？今邵幸蒙诏旨立学
宫，而周先生实经理其始，又幸而得复其旧。于己废
之后，士子游于其间盍？试思夫当时先王所以望于
后人者，其亦如后之学校之所为乎？抑将以古之道
而望之也？往取其遗书而读之，则亦可以见矣。于是
而相与讲明，以析夫义利之分，循古人《小学》之序，如
前所云者，勉之而弗失，则庶几为不负先生经始期
望之意，而有以仰称上之人教养成就之泽，而胡侯
今日之复，是学始不为虚设矣。学固有二记：其一治
平五年湖北转运司孔侯延之之文，盖为周先生作
也；其一绍兴二十三年武彝胡子宏之文，虽不详学
之兴废，而开示学者为仁之方则甚明，皆足以传后。
栻虽不敏，今幸以浅陋之辞，列于二《记》之次，实荣且
愧云。淳熙元年三月癸巳记。